Homme läheb lahti: umbes kl 17 kohaliku aja järgi  peaksime Miamist lahkuma ning hakkama seilama Kariibi mere saarte suunas.  Oma teel Tallinnast Miamisse põikasime paariks päevaks New Orleansi, puhtalt mälestuste elustamise eesmärgil, sest oli ju New Orleans see koht, kus Imre oma senise suurima võidu sai. Vanade heade aegade mälestuseks mängisime Harrasis isegi mõni tund 3/6 limit holdemi lauas pokkerit. Kaotasime kahepeale ca 150 dollarit ja see tegi minule isiklikult veidi tuska, sest mängijad olid tõesti üle mõistuse kehvad, aga kuna nelja  inimese vastu kipub AA olema riveril kellegi hoolega väljatõmmatud kombinatsioonist kehvem, siis raha lihtsalt pudenes käest...  Nagu ilmselt osad juba chatis kuulsid, siis kaotati kuskil lennujaamas ära meie pagas, mistõttu olime teinud mõningaid hädavajalikke kulutusi õhemate riiete ning hügieenitarvete ostmiseks ning seega tundus raha kaotamine pokkeris lihtsalt ebaõiglane.  Samas oli põige New Orleansi emotsionaalses mõttes tohutult positiivne - seal oli kõik nagu enne: sõbralik ja soe ning mingis  suvalises French Quarteri baaris saime elu ühe vingeima muusikaelamuse ka veel: lavalolijate sellist muusikasse kadumist ning keskmiselt 20 inimese jaoks supertasemel tehtud show'd polnud mina varem näinud. Seejuures oli bandi üheks vägevaimaks pilliks pesulaud, millel äärmiselt karismaatiline tütarlaps rütme kraapis.  Mõni tund enne New Orleansist Miamisse lendamist saime muide kätte juba lootusetult kadunuks arvatud kohvrid!  Ja siis Miami - rand ja baarid/restoranid... Lihtsalt mõnus!!!  Erootilise kunsti muuseumis käisime ka, kuid sellega on nii, et kuigi meile meeldis ta ka sellisel kujul (saime veidi itsitada), siis tegelikult olid mul esialgu veidi teised ootused ning ma ei julgeks ka kellegi teise ootusi üles kütta, sest erootikat selle sensuaalses ja erutavas mõttes me sealt ei leidnud. Pigem ristiksin selle koha seksiteemaliseks kunstinäituseks või -koguks, sest ka muuseumi nime koht päriselt ei vääri, kuna eksponaadid on liiga juhuslikult välja pandud, korralikult grupeerimata ning kohati pole isegi teoste autoreid ega ajastut märgitud.